**Териториално статистическо бюро - Югоизток**

Отдел „Статистически изследвания - Сливен“

**ИЗДАДЕНИ РАЗРЕШИТЕЛНИ ЗА СТРОЕЖ И ЗАПОЧНАТО**

**СТРОИТЕЛСТВО НА НОВИ СГРАДИ В ОБЛАСТ СЛИВЕН**

**ПРЕЗ ТРЕТОТО ТРИМЕСЕЧИЕ НА 2024 ГОДИНА**

По данни на Националния статистически институт през третото тримесечие на 2024 г. местните администрации на територията на област Сливен са издали **разрешителни за строеж** на 39 жилищни сгради с 48 жилища в тях и със 7 491 кв. м разгъната застроена площ (РЗП), и на 23 други сгради с 10 873 кв. м РЗП.

Спрямо предходното тримесечие издадените разрешителни за строеж на жилищни сгради се увеличават с 34.5%, жилищата в тях - с 23.1%, а общата им застроена площ - с 12.9%. Броят на издадените разрешителни за строеж на други сгради намалява с 25.8%, но разгънатата им застроена площ нараства с 36.2%.

В сравнение с третото тримесечие на 2023 г. броят на издадените разрешителни за строеж на нови жилищни сгради е по-малко с 20.4%, жилищата в тях намаляват с 60.7%, а общата им застроена площ - с 61.3%. Броят на издадените разрешителни за строеж на други сгради е по-малко с 14.8%, докато съответната им РЗП нараства с 36.3%.

През третото тримесечие на 2024 г. в област Сливен е **започнал строежът** на 23 жилищни сгради с 47 жилища в тях и с 8 840 кв. м обща застроена площ, и на 11 други сгради с 4 058 кв. м РЗП.

Спрямо предходното тримесечие броят на започнатите жилищни сгради намалява с 42.5%, докато жилищата в тях са повече с 9.3%, а общата им застроена площ нараства с 8.5%. Броят на започнатите други сгради се намалява с 35.3%, а общата им застроена площ - с 34.0%.

В сравнение с третото тримесечие на 2023 г. започнатите жилищни сгради се увеличават с 43.8%, жилищата в тях - със 113.6%, а общата им застроена площ съответно със 114.8%. Броят на започнатите други сгради се намалява с 31.3%, а тяхната РЗП - с 9.1%.

**Методологични бележки**

Тримесечното статистическо наблюдение за издадените разрешителни за строеж и започнатото строителство осигурява информация както за издадените от местните администрации разрешителни за строеж, така и за започнатото строителство на нови сгради според техния вид и разгъната застроена площ. Тази информация може да се използва като индикатор за бъдещата активност на строителните предприятия в страната. Видовете сгради се посочват в съответствие с Класификацията на сградите и строителните съоръжения (КСC - 2001) и се подразделят на:

• Жилищни - сгради, полезната площ на които в голямата си част е предназначена за жилищни цели за постоянно обитаване.

• Нежилищни - сгради за различни нежилищни нужди, които включват:

- административни - офиси и сгради за административна дейност на ведомства и други организации и сдружения (представителни сгради - банки, пощи, правителствени сгради, сгради за конференции, конгреси, съдилища, общини);

- други сгради - всички останали видове сгради, предназначени за различни дейности: производствена, търговска, транспортна, просветна, културна, спортна, селскостопанска, здравеопазване, бази за почивка и краткосрочно пребиваване (хотели, мотели, почивни домове, хижи и др.).

Разгъната (обща) застроена площ на сградите е сумата от застроените площи на всички етажи по външни измерения.

Повече информация и данни за издадените разрешителни за строеж и започнатото строителство на нови сгради са достъпни в Информационна система „ИНФОСТАТ“ (<https://infostat.nsi.bg/infostat/pages/module.jsf?x_2=99>) и на сайта на НСИ, раздел „Други месечни и тримесечни данни“ (<http://www.nsi.bg/node/13215/>).